b'\n_START_ARTICLE_\nMayaskrift\n_START_PARAGRAPH_\nMayaskrift, ogs\xc3\xa5 kalt mayahieroglyfer, var skriftsystemet til den f\xc3\xb8rkolumbiske mayasivilisasjonen i Mesoamerika, og er forel\xc3\xb8pig det eneste mesoamerikanske skriftsystemet som er dechiffrert nesten i sin helhet. De eldste inskripsjonene som har blitt identifisert som maya, stammer fra det tredje \xc3\xa5rhundret f\xc3\xb8r v\xc3\xa5r tidsregning, og skrifta ble brukt kontinuerlig fram til den spanske invasjonen p\xc3\xa5 1500-tallet (og enda lengre p\xc3\xa5 isolerte steder som blant annet Tayasal). Mayaskrifta besto av logogrammer som ble komplementert med et sett syllabiske tegn, et system som kan sammenlignes med dagens japanske skrift.\n_START_SECTION_\nHistorie\n_START_PARAGRAPH_\nMayaskrift ble kalt \xc2\xabhieroglyfer\xc2\xbb av tidlige europeiske oppdagere 1700- og 1800-tallet som syntes tegna ligna de egyptiske hieroglyfene, som for \xc3\xb8vrig ikke har noe \xc3\xa5 gj\xc3\xb8re med mayahieroglyfene._NEWLINE_Hovedkilden til kunnskap om mayaskrifta var biskop Diego de Landa Calder\xc3\xb3ns manuskript Relaci\xc3\xb3n de las Cosas de Yucat\xc3\xa1n, der han satte opp ei liste over mayategn og lyder assosierte med disse tegna. Landa Calder\xc3\xb3n var sentral i \xc3\xb8deleggelsen av mayatekster, og grunnen til at han arbeida med skriften var for \xc3\xa5 lage et latinbasert alfabet for mayaspr\xc3\xa5ket yukatansk.'